MUHOFAZA ETILADIGAN TABIIY HUDUDLARNI BOShQARISh REJALARINI IShLAB ChIQISh TARTIBI TO‘G‘RISIDAGI NIZOMNI TASDIQLASh HAQIDA

O‘zbekiston Respublikasining “Muhofaza etiladigan tabiiy hududlar to‘g‘risida”gi Qonuniga (O‘zbekiston Respublikasi qonun hujjatlari to‘plami, 2005-yil, 1-son, 1-modda) muvofiq, O‘zbekiston Respublikasi Tabiatni muhofaza qilish davlat qo‘mitasi qaror qiladi:
 1. Muhofaza etiladigan tabiiy hududlarni boshqarish rejalarini ishlab chiqish tartibi to‘g‘risidagi nizom ilovaga muvofiq tasdiqlansin.
 2. Mazkur qaror O‘zbekiston Respublikasi Adliya vazirligida davlat ro‘yxatidan o‘tkazilgan kundan boshlab o‘n kun o‘tgandan keyin kuchga kiradi.
 Mazkur Nizom O‘zbekiston Respublikasining “Muhofaza etiladigan tabiiy hududlar to‘g‘risida”gi Qonuniga (O‘zbekiston Respublikasi qonun hujjatlari to‘plami, 2005-y., 1-son, 1-modda) muvofiq, muhofaza etiladigan tabiiy hududlarni (keyingi o‘rinlarda METH) boshqarish rejalarini ishlab chiqish tartibini belgilaydi.
 1. O‘zbekiston Respublikasining “Muhofaza etiladigan tabiiy hududlar to‘g‘risida”gi Qonunining 16-moddasiga muvofiq, METHni boshqarish rejalari tabiiy obyektlar va majmualarni muhofaza qilish hamda ulardan foydalanish bo‘yicha barcha tashkiliy, tabiatni muhofaza qilish yo‘nalishidagi, texnikaviy va boshqa tadbirlardan iborat.
 2. METHni boshqarish rejasi mazkur Nizom ilovasida keltirilgan shaklga muvofiq tuziladi va tasarrufida METH bo‘lgan davlat organlari, yuridik va jismoniy shaxslarda, uning nusxasi esa — tegishli Qoraqalpog‘iston Respublikasi Tabiatni muhofaza qilish davlat qo‘mitasi, viloyatlar va Toshkent shahar tabiatni muhofaza qilish qo‘mitalari va mahalliy davlat hokimiyati organlarida saqlanadi.
 3. Tasarrufida METH bo‘lgan davlat organlari, yuridik va jismoniy shaxslar har bir shunday hudud bo‘yicha mazkur Nizomning ilovasiga muvofiq shaklda boshqarish rejasini tuzadilar.
 4. Ilovaga muvofiq METHni boshqarish rejasi quyidagi qismlardan iborat bo‘ladi:
 a) kirish qismi;
 b) METHni tavsifi;
 v) METHni baholash;
 g) METHni boshqarish strategiyasi;
 d) tezkor reja;
 e) ilovalar.
 Boshqarish rejasini tuzishda quyidagilar inobatga olinishi lozim:
 o‘tgan besh yil davr uchun tabiiy va ijtimoiy-iqtisodiy sharoitlarning o‘zgarishi tahlili;
 o‘tgan besh yil davrdagi METH faoliyatini baholash tahlili;
 METHning har bir turida tabiat muhofazasi, ekologik-ma’rifiy, ilmiy, turistik, rekreatsion hamda cheklangan xo‘jalik faoliyati bo‘yicha keyingi besh yillik davr uchun amalga oshiriladigan tadbirlar;
 davlat o‘rmon fondi yerlarida tashkil qilingan METHlar uchun, o‘tgan besh yillik davrda o‘rmon xo‘jaligini yuritish hamda o‘rmondan foydalanishni kompleks baholash va keyingi besh yillik davr uchun ushbu o‘rmon uchastkalarini muhofaza etish, himoya qilish, qayta tiklash hamda parvarishlash bo‘yicha tadbirlar ishlab chiqish to‘g‘risidagi bo‘lim;
 boshqarish tuzilmasi, normativ-huquqiy bazasi, kadrlar bilan ta’minlash va ularning malakasini oshirish, fuqarolarning o‘zini o‘zi boshqarish organlari bilan o‘zaro aloqalarni takomillashtirish yo‘li bilan amalga oshirish bo‘yicha mexanizmlar. 
 5. Boshqarish rejasining mazmuni METH toifasi, tartibi (rejimi), maqsadi va vazifalariga bog‘liq bo‘ladi (qonunchilik hujjatlari bilan tartibga solinadigan suvni muhofaza qilish hamda yer osti chuchuk suvlari shakllanadigan hududlarni boshqarish tartibi bundan mustasno).
 6. Boshqarish rejasini ishlab chiqishda O‘zbekiston Respublikasi Tabiatni muhofaza qilish davlat qo‘mitasi, Qoraqalpog‘iston Respublikasi tabiatni muhofaza qilish davlat qo‘mitasi, viloyatlar va Toshkent shahar tabiatni muhofaza qilish qo‘mitalari hamda mahalliy davlat hokimiyati organlari amaliy yordam beradilar.
 7. Boshqarish rejasi tasarrufida METH bo‘lgan davlat organlari, yuridik va jismoniy shaxslar mablag‘lari hisobiga hamda homiylar mablag‘larini jalb qilgan holda besh yillik muddatga ishlab chiqiladi. 
 8. METH boshqarish rejalari tasarrufida METH bo‘lgan davlat organlari, yuridik va jismoniy shaxslar tomonidan tasdiqlanadi. Muhofaza etiladigan tabiiy hududlarni boshqarish rejalarining loyihalari davlat ekologiya ekspertizasidan o‘tkazilishi kerak.
 9. METHni boshqarish rejasi yangilanganda, METHni avvalgi boshqarish rejasi yo‘q qilinmaydi. Bunda METHni yangilangan boshqarish rejasi mazkur Nizomning 2-bandiga muvofiq saqlanadi.
 METHning faoliyat ko‘rsatishi to‘xtatilganda, METHning barcha rejalari METH faoliyatiga mas’ul bo‘lgan tashkilotlarning arxiviga topshirilishi lozim. 
 10. METHni boshqarish rejasi METHni muhofaza qilish va ulardan foydalanish sohasidagi davlat nazoratini olib boruvchi davlat organlariga taqdim etilishi majburiydir.
 11. METHni boshqarish rejasiga kiritilgan ma’lumotlarning haqiqiyligiga, shuningdek uning o‘z vaqtida yangilanishi uchun javobgarlik tasarrufida METH bo‘lgan davlat idoralari, yuridik va jismoniy shaxslar zimmasiga yuklanadi.
 12. Mazkur Nizom O‘zbekiston Respublikasi Qishloq va suv xo‘jaligi vazirligi huzuridagi O‘rmon xo‘jaligi Bosh boshqarmasi, Geologiya va mineral resurslar davlat qo‘mitasi, Ugam-Chotqol davlat milliy tabiat bog‘i boshqarmasi va Qishloq va suv xo‘jaligi vazirligi bilan kelishilgan.